Χιλιάδες άνθρωποι συγκεντρώθηκαν απόψε σε πολλές πόλεις σε όλη τη Γαλλία για να βροντοφωνάξουν «όχι» στον αντισημιτισμό, μετά τα αλλεπάλληλα επεισόδια που έχουν σημειωθεί το τελευταίο διάστημα εναντίον Εβραίων στη χώρα, με πιο πρόσφατη τη βεβήλωση 80 τάφων σε ένα κοιμητήριο στην Αλσατία.

Οι γαλλικές αρχές και ο πολιτικός κόσμος κάλεσαν τους Γάλλους να κινητοποιηθούν και να διαδηλώσουν παντού, σε ένδειξη διαμαρτυρίας για την κατακόρυφη αύξηση των αντισημιτικών ενεργειών στη χώρα (+74% το 2018).

Στο Παρίσι, στην Πλας ντε λα Ρεπουμπλίκ, ανάμεσα στο πλήθος ήταν ο πρωθυπουργός Εντουάρ Φιλίπ και οι πρώην πρόεδροι Φρανσουά Ολάντ και Νικολά Σαρκοζί.

«Ο αντισημιτισμός είναι μάστιγα, είναι μια επίθεση στη δημοκρατία», είπε ο Ολάντ στους δημοσιογράφους. «Ο αντισημιτισμός δεν είναι ένα εβραϊκό ζήτημα, είναι θέμα για όλον τον γαλλικό λαό», πρόσθεσε.

Λίγο νωρίτερα, αφού επισκέφθηκε το κοιμητήριο του Κατσενέμ, ο πρόεδρος της Γαλλίας Εμανουέλ Μακρόν και οι πρόεδροι της Εθνοσυνέλευσης και της Γερουσίας κατέθεσαν στεφάνι στο Μνημείο του Ολοκαυτώματος, στο Παρίσι.

«Σήμερα πρέπει να πούμε φτάνει πια, να πούμε ότι δεν είναι όλα επιτρεπτά και όταν βλέπουμε αυτές τις πράξεις να πολλαπλασιάζονται είναι ώρα να αντιδράσουμε όλοι μαζί, με τον καλύτερο τρόπο» σχολίασε ο πρώτος γραμματέας του Σοσιαλιστικού Κόμματος, Ολιβιέ Φορ, που μετείχε επίσης στην αποψινή συγκέντρωση.

Το παρών έδωσαν η δήμαρχος του Παρισιού Αν Ινταλγκό, η πρόεδρος της περιφέρειας του Παρισιού Βαλερί Πεκρές, ο γραμματέας του Κομμουνιστικού Κόμματος Φαμπιάν Ρουσέλ και πολλοί βουλευτές του κυβερνώνοντος κόμματος LREM.

«Φτάνει πια με τους αγκυλωτούς σταυρούς, με τις προσβολές», είπε από την πλευρά του ο πρόεδρος των Ρεπουμπλικάνων, Λοράν Βοκιέ, αναφερόμενος στη βεβήλωση του κοιμητηρίου στην Αλσατία και στη φραστική επίθεση που δέχτηκε το Σάββατο ο φιλόσοφος Αλέν Φινκελκρότ, στο περιθώριο μιας διαδήλωσης των «κίτρινων γιλέκων».

Το 2018 αναφέρθηκαν στη Γαλλία 541 αντισημιτικές ενέργειες, αριθμός αυξημένος κατά 74% μέσα σε έναν χρόνο. Ωστόσο, είναι σημαντικά λιγότερες σε σύγκριση με το 2014 (851) και το 2004 (974).